Studenții, cadrele didactice și cercetătorii UB, invitați să aplice pentru programul de burse și cursuri de vară în Ungaria, lansat de Ministerul Educației, prin Agenția de Credite și Burse de Studii
Studenții, cadrele didactice și cercetătorii Universității din București sunt invitați să aplice pentru burse studiu sau de cercetare, precum și pentru cursuri de vară pentru anul universitar 2024, oferite de Ungaria în baza documentelor de colaborare bilaterală sau în mod unilateral. Apelul la candidaturi este lansat de Ministerul Educației, prin Agenția de Credite și Burse de Studii.
Bursele și cursurile, oferite prin Hungarian State Scholarships in Hungary, se adresează studenților de la toate ciclurile de studiu – de licență, de masterat sau de doctorat, precum și cadrelor didactice și cercetătorilor.
Condiții de eligibilitate pentru candidați

Persoanele interesate trebuie să aibă cetățenia română, să fie studenți la învățământul de zi, la studii universitare de licență sau de masterat, doctoranzi, cadre didactice titulare sau cercetători. 

De asemenea, candidații vor face dovada acceptării la studii/ stagii de cercetare/ specializare de instituții de învățământ superior sau institute de cercetare afiliate universităților sau structurilor academice din Ungaria. De asemenea, aceștia trebuie să cunoască cel puțin o limbă străină, acceptată pentru stagiu în Ungaria.

Domeniile pentru care se poate solicita bursa sunt Matematică, Informatică, Fizică, Chimie și inginerie chimică, Științele pământului și atmosferei, Științe aplicate, Inginerie civilă, Inginerie electrică, electronică și telecomunicații, Inginerie geologică, mine, petrol și gaze, Ingineria transporturilor, Ingineria resurselor vegetale și animale, Ingineria sistemelor, calculatoare și tehnologia informației, Inginerie mecanică, mecatronică, inginerie industrială și management, Biologie, Biochimie, Medicină, Științe juridice, Științe administrative, Științe ale comunicării, Sociologie, Științe politice, Științe militare, informații și ordine publică, Științe economice, Psihologie și științe comportamentale, Filologie, Filozofie, Istorie, Teologie, Studii culturale, Arhitectură și urbanism, Arte, Știința sportului și educației fizice.
Persoanele interesate de acest program de burse pot afla mai multe informații în legătură cu oferta pentru anul universitar 2024, condițiile de eligibilitate, termenele limită de transmitere a dosarelor, numărul și tipul burselor oferite, modele de documente necesare întocmirii dosarului de candidatură pe site-ul Agenției de Credite și Burse de Studii, la secțiunea Burse / Acord bilateral, precum și aici și aici.
Dosarul de candidatură este format din dosarul de înscriere la concurs, redactat în limba română, care poate fi depus atât online, cât și transmis prin poștă sau depus fizic la Registratura Agenției de Credite și Burse de Studii (A.C.B.S.), la adresa Str. Caransebeș nr. 1, etaj 7, sect. 1, București, și din dosarul pentru partea externă.

Formularul de înscriere online poate fi descărcat și completat aici.

Documentele redactate într-o limbă străină sunt însoțite de traducerea autorizată în limba română. Toate filele din dosarul de candidatură vor fi numerotate în ordine, începând cu numărul 1 de pe prima pagină a formularului de înscriere la concurs.

Mai multe informații despre componența dosarul de înscriere la concurs pot fi consultate aici. Pentru dosarul pentru partea externă, candidații nominalizați trebuie să facă aplicația pe acest site până joi, 28 martie 2024, ora 17:00 (CET).
Calendarul integral al desfășurării concursului poate fi consultat aici.
De asemenea,  reprezentanții Agenției de Credite și Burse de Studii pot fi contactați la adresa de e-mail burse@roburse.ro și la numărul de telefon 021/310.19.05.
Candidații sunt rugați să consulte înainte și după efectuarea stagiului de bursă site-ul Centrului Național de Recunoaștere și Echivalare a Diplomelor pentru informații privind echivalarea diplomelor de studii obținute.

